Uno Veenre

Uno Veenre (24. märts 1920 Tartu – 12. september 2016) oli eesti orkestrijuht ja heliloojaEesti muusika biograafiline leksikon. 2. köide. Tallinn: Eesti Entsüklopeediakirjastus, 2008. Lk 515.

Ta õppis Tallinna Riiklikus Konservatooriumis 1942–1943 kontrabassi, 1947–1948 koorijuhtimist ja 1952–1953 kompositsiooni.

Noore muusikuna lõi ta kaasa mitmes leviansamblis, näiteks 1941 mängis kontrabassi kohvikus Drei Hanseaten.

1958–1967 töötas ta Eesti Raadios muusikasaadete toimetajana. 1968–1971 oli ta Kunstilise Isetegevuse Maja direktor.

1960–2000 oli ta üleriigilistel rahvatantsu- ja rahvamuusikapidudel rahvamuusikaorkestrite üldjuht.

Uno Veenre on salvestanud Eesti Raadiole üle 200 pala, nii rahvamuusika seadeid kui ka autorite rahvatoonis lugusid. Tema juhatatud ansamblitega on esinenud paljud Eesti tippsolistid nagu Tiit Kuusik, Georg Ots ja Anu Kaal. Ta on kirjutanud soolo-, ansambli- ja koorilaule, originaalpalu rahvamuusika-, kammer- ja puhkpilliorkestritele, koostanud ja toimetanud laulikuid.

Helilooming
Ta on kirjutanud peamiselt rahvamuusikaorkestritele mõeldud muusikat, näiteks "Kolme kandi lood", "Polka küla moodi".

Tunnustus
 2003 Eesti Rahvatantsu ja Rahvamuusika Seltsi aumärk
 2007 Valgetähe IV klassi teenetemärk (vaadatud 05.02.2016)

Viited

Kirjandus
 Eesti muusika biograafiline leksikon. 2. köide. Tallinn: Eesti Entsüklopeediakirjastus, 2008. Lk 515

Välislingid
 Lahkus helilooja ja muusikajuht Uno Veenre

Kategooria:Eesti heliloojad
Kategooria:Eesti muusikud
Kategooria:Valgetähe IV klassi teenetemärgi kavalerid
Kategooria:Metsakalmistule maetud
Kategooria:Sündinud 1920
Kategooria:Surnud 2016